जयपुर। तृतीय श्रेणी शिक्षकों के तबादले फिलहाल नहीं होंगे। राज्य सरकार ने इनके अंत:जिला-अंतरजिला तबादले दूसरे चरण में करने का फैसला किया है। इनके साथ ही अनुदानित स्कूलों के समायोजित शिक्षकों और अप्रैल 2011 के बाद सीधी भर्ती द्वारा नियुक्त शिक्षकों के तबादले भी नहीं होंगे।
शिक्षा विभाग ने तबादला नीति जारी करते हुए इसके लिए आवेदन का प्रारूप भी जारी कर दिया है। शिक्षकों को आवेदन 9 जून तक रिपोर्टिग अधिकारी अथवा संस्था प्रधान से प्रमाणित करवाकर संबंधित उपनिदेशक को जमा कराने होंगे।
वर्तमान पदस्थापन स्थान पर दो साल की अवधि पूरी नहीं करने वाले शिक्षकों के तबादले महज विशेष परिस्थितियों में ही होंगे। राज्य स्तरीय पुरस्कार प्राप्त शिक्षकों के तबादले उनकी ओर से सुझाए गए पांच विकल्पों में से किसी एक स्थान पर होंगे।
2.12 लाख शिक्षक तबादला दायरे से बाहर
राज्य में तृतीय श्रेणी के 2.12 लाख शिक्षक हैं। तृतीय श्रेणी शिक्षकों के तबादला अधिकारों को लेकर पंचायतीराज और शिक्षा विभाग में पहले भी विरोधाभास रहा है और हर बार अंतिम समय तक स्थिति साफ नहीं हो पाती। कई तरह के विवाद की आशंका देखते हुए फिलहाल ये तबादले रोके गए हैं। राजस्थान पंचायतीराज कर्मचारी संघ के प्रवक्ता नारायण सिंह का कहना है कि तृतीय श्रेणी शिक्षकों के तबादले नहीं करना उनके साथ अन्याय है। अगले माह से नया शिक्षा सत्र शुरू हो जाएगा और बाद में चुनावी आचार संहिता के चलते तबादले नहीं होने की आशंका है।
रिजल्ट ही नहीं प्रावधान कर दिया
माध्यमिक शिक्षा विभाग ने तबादला आवेदन के प्रारूप में ठहराव, वर्तमान पदस्थापन, शिक्षक की उल्लेखनीय गतिविधियों का ब्यौरा मांगा है। पिछले चार साल के आठवीं, 10वीं, 12वीं कक्षा के रिजल्ट का ब्यौरा भी देना होगा।
शिक्षकों का कॉडर
थर्ड ग्रेड : 2,12,581
सैकंड ग्रेड : 62,106
फस्र्ट ग्रेड : 21,679
हैडमास्टर : 8,173
प्रिंसिपल : 3,800
अन्य कर्मचारी : 45,000
प्रतिबंधित जिलों के शिक्षकों को राहत
लंबे समय से प्रतिबंधित जिलों से तबादलों की मांग कर रहे शिक्षकों को कुछ राहत मिली है। इन जिलों में 10 साल की सेवा पूरी कर चुके शिक्षकों के ही तबादले होंगे। इससे कम सेवा अवधि वालों के तबादले नहीं किए जाएंगे। प्रतिबंधित जिलों में सिरोही, जालौर, प्रतापगढ़, बारां, बाड़मेर, जैसलमेर, बीकानेर, झालावाड़, बांसवाड़ा और डूंगरपुर शामिल हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva awa_Deva hne_Deva hne_Deva kas_Deva npi_Deva hin_Deva hin_Deva